Document ID: 32011R0540
Publication Date: 2011-05-25

Title and Content:
KOMISIJAS ĪSTENOŠANAS REGULA (ES) Nr. 540/2011
(2011. gada 25. maijs),
ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 78. panta 3. punktu,
apspriedusies ar Pārtikas aprites un dzīvnieku veselības pastāvīgo komiteju,
tā kā:
(1)
Atbilstīgi Regulai (EK) Nr. 1107/2009 darbīgās vielas, kas iekļautas I pielikumā Padomes 1991. gada 15. jūlija Direktīvai 91/414/EEK par augu aizsardzības līdzekļu laišanu tirgū (2), ir jāuzskata par apstiprinātām saskaņā ar minēto regulu.
(2)
Tādēļ, īstenojot Regulu (EK) Nr. 1107/2009, ir jāpieņem regula, kurā iekļauts to darbīgo vielu saraksts, kas šīs regulas pieņemšanas brīdī ir iekļautas Direktīvas 91/414/EEK I pielikumā.
(3)
Ņemot vērā minētos faktus, ir jāpatur prātā tas, ka saskaņā ar 83. pantu Regulā (EK) Nr. 1107/2009, ar kuru atcēla Direktīvu 91/414/EEK, direktīvas, ar kurām darbīgās vielas iekļāva Direktīvas 91/414/EEK I pielikumā, ir zaudējušas aktualitāti, ciktāl tās attiecās uz grozījumiem minētajā direktīvā. Tomēr šo direktīvu autonomos nosacījumus joprojām turpina piemērot,
IR PIEŅĒMUSI ŠO REGULU.
1. pants
Uzskata, ka šīs regulas pielikumā aprakstītās darbīgās vielas ir apstiprinātas saskaņā ar Regulu (EK) Nr. 1107/2009.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2011. gada 14. jūnija.
Šī regula uzliek saistības kopumā un tieši piemērojama visās dalībvalstīs.
Briselē, 2011. gada 25. maijā

Classification:
Level 1 Categories: 100147
100156
Level 2 Categories: 100249
100196
Level 3 Categories: 13
2014
All Categories: 2985
5451